ডঃ নীলরতন সেন কবিতা মিলনসাগর Nil Ratan Sen Poetry MILANSAGAR
ডঃ নীলরতন সেন - জন্ম গ্রহণ করেন অবিভক্ত বাংলার খুলনা জেলার, বাগেরহাট সাবডিভিশনের
অন্তর্গত মূলঘর গ্রামে। পিতা, চিকিত্সক ও কবি শচীন্দ্রনাথ সেন এবং মাতা প্রমীলাবালা দেবী। তিন ভাই ও
আট বোনের মধ্যে তিনি মেজ ভাই। বড়দা ছিলেন রয়াল এয়ারফোর্সের বিস্মৃত বায়ুসেনা বিদ্রোহের
অন্যতম  নায়ক, রেডিও অফিসার লালমোহন সেন, যিনি নর্থ ওয়েস্ট ফ্রন্টিয়ার প্রভিন্সের একটি রয়াল
এয়ারফোর্স বেস-এ ১৯৪৬ সালের বায়ুসেনা বিদ্রোহের নেতৃত্বদানের জন্য কোর্ট-মার্শাল হয়ে ১৯৪৭ এর
স্বাধীনতা দিবস পর্যন্থ কলকাতার আলিপুর সেন্ট্রাল জেলে কারারুদ্ধ ছিলেন। অধ্যাপক ও বিশিষ্ট কবি ডঃ
নবেন্দু সেন কবি নীলরতন সেনের ছোট ভাই।
কবি, মূলঘর খড়িয়া ইংলিশ হাই স্কুল থেকে ম্যাট্রিক পাশ করেন ১৯৪১ সালে। এরপর তিনি কলকাতার
আশুতোষ কলেজে কিছুদিন প'ড়ে, চলে যান খুলনার দৌলতপুর কলেজে। সেখান থেকে তিনি স্নাতক হন
১৯৪৫ সালে। এরপর তিনি কলকাতা বিশ্ববিদ্যালয় থেকে বাংলায় এম.এ. পাশ করেন।
কর্মজীবনে অধ্যাপক হিসেবে যোগ দেন দৌলতপুর কলেজেই। এরপর কন্টাই-এর (কাঁথি) প্রভাতকুমার
কলেজ ও সিউড়ি বিদ্যাসাগর কলেজে অধ্যাপনা করেন। ১৯৫৮ সালে তিনি শ্রীমতী দিপালী দেবীর
সঙ্গে বিবাহ সূত্রে আবদ্ধ হন। কলকাতা বিশ্ববিদ্যালয় থেকে তাঁর পি.এইচডি. শেষ করে যোগ দেন দিল্লী
বিশ্ববিদ্যালয়ের M.I.L. Department-এ (Modern Indian Languages) বাংলা ভাষার অধ্যাপক হিসেবে। এরপর
তিনি Indian Institute of Advanced Studies, শিমলায় যোগ দেন Fellow হিসেবে। এখানেই তিনি  চর্যাপদের
উপর  যুগান্তকারী গবেষণা সমাপ্ত করেন। সত্তরের দশকের গোড়ার দিকে তিনি কল্যাণী বিশ্ববিদ্যালয়ের
বাংলা বিভাগের হেড হিসেবে যোগদান করেন। সেখান থেকেই তিনি ১৯৯০ সালে অবসর গ্রহণ করেন।
শিমলায় তাঁর বন্ধু ও সহ-অধ্যাপক ছিলেন রবীন্দ্রগবেষক ও কবি আবু সয়ীদ আইয়ুব।
বাংলা সাহিত্যের ছান্দসিক হিসেবে তাঁর খ্যাতি সর্বজনবিদিত। নানান গবেষণামূলক কাজে তাঁর অমূল্য
অবদান রয়েছে। যেমন তাঁর বাংলা ভাষার চর্যাগীতি এবং শ্রীকৃষ্ণকীর্ত্তনের উপর গবেষণা আমাদের নতুন
পথের সন্ধান দিয়েছে। তিনি ছান্দসিক ও কবি প্রবোধচন্দ্র সেন, গীতিকার সুরকার দিলীপকুমার রায় প্রমুখের
অতি কাছের মানুষ ছিলেন। এ ছাড়া তিনি গদ্য ও কাব্য সমালোচনার ক্ষেত্রেও মূল্যবান কাজ করেছেন।
বাংলা ভাষার নানান দিক নিয়ে তাঁর লেখা আজ বাঙালীর অমূল্য সম্পদ।
ডঃ নীলরতন সেনের বিপুল রচনাসম্ভারে রয়েছে “বৈষ্ণব পদাবলী পরিচয়” (১৯৬৮), “Early Eastern NIA
Versification”. I.I.A.S., Simla (১৯৭৩), “চর্যাগীতির ছন্দ পরিচয়” (১৯৭৪), “আধুনিক বাংলা ছন্দ”, ১ম ২য় পর্ব
(১৯৭৯-৮০), “বাংলা ছন্দ বিবর্তনের ধারা” (১৯৮৩), “বাংলা ছন্দ পরিচয়” (১৯৮৪), “বাংলা সাহিত্য প্রসঙ্গ”
(১৯৮৫), “প্রসঙ্গ : আধুনিক বাংলা সাহিত্য” (১৯৮৭), “প্রসঙ্গ : শিক্ষা ভাষা লিপি” (১৯৮৭), “প্রসঙ্গ : বাংলা
ছন্দশিল্প ও ছন্দচিন্তা” (১৯৮৬), “আধুনিক বাংলা ছন্দ” (১৯৯৫), “বৈষ্ণব পদাবলী পরিচয়” (১৯৯৫),
“প্রবোধচন্দ্র সেন ১৮৯৭-১৯৮৬” (২০০০) প্রভৃতি।
তাঁর সম্পাদিত গ্রন্থের মধ্যে রয়েছে “রবীন্দ্রবীক্ষা” (১৯৬১), “বাংলা বিদ্যাচর্চা” (১৯৭৫), “বাংলা প্রবন্ধ
সংকলন” (১৯৭৫), “চর্যাগীতিকোষ” (১৯৭৫), “Caryagitikosa” (Edited) I.I.A.S. Simla (১৯৭৭), “চর্যাগীতিকোষ”
(মূল পুথির ফটোমুদ্রণ সংস্করণ, ২০০১), “বড়ু চণ্ডীদাসের শ্রীকৃষ্ণকীর্ত্তন” (২০০৪) প্রভৃতি।
কবি নীল সেন নামে তাঁর কাব্যগ্রন্থ "স্বপ্নের সাঁকো পেরিয়ে" (১৯৮৩)। কবিপুত্র নীলাঞ্জন সেনের  অনুমতিক্রমে
আমরা সেই কাব্যগ্রন্থের সব ক’টি কবিতাই মিলনসাগরে প্রকাশ করলাম।
আমরা কৃতজ্ঞ শ্রীমতী অদিতি সিংহের কাছে কারণ তিনি সম্প্রতি আমাদের কবি অজিতেন্দ্র সিংহের রচিত
“ভক্তকবি কুমুদরঞ্জন মল্লিক” এর ভূমিকা থেকে দুটি পাতা পাঠিয়েছেন। পাতা দুটি তিনি পেয়েছেন বিশ্ববাণী
পত্রিকার ৭২তম বর্ষের অষ্টম সংখ্যা থেকে। সেখানে অজিতেন্দ্র সিংহ  লিখেছেন যে ১৯৬৭ সালে
তিনি তাঁর একটি কাব্যগ্রন্থের ভূমিকা লিখে দেওয়ার অনুরোধ জানিয়েছিলেন কবি  কুমুদরঞ্জন মল্লিককে।
চোখের পীড়ার জন্য তিনি তা করে দিতে পারেন নি। কিন্তু পত্রে উল্লেখ করেছিলেন কবি নীলরতন সেনের
নাম, যাঁকে দিয়ে ওই ভূমিকাটি লিখিয়ে নিলে ভাল হয় বলে জানিয়েছিলেন। কবি নীলরতন সেন ও কবি
কুমুদরঞ্জন মল্লিকের এই যোগসূত্রের তথ্যটি তাঁদের গবেষকদের জন্য এক নতুন দিকের সূচনা করবে বলে
আমরা আশা রাখি। আমরা বিশ্ববাণী পত্রিকায় পাওয়া, কবি অজিতেন্দ্র সিংহের বই থেকে সেই দুটি
পাতাও এখানে তুলে দিলাম। সেই পাতা দেখতে এখানে ক্লিক্ করুন। শ্রীমতী অদিতি সিংহের ফেসবুক
পাতায় যেতে এখানে ক্লিক করুন।
কবি নীলরত সেনের সম্বন্ধে আরো জানতে হলে নিচে দেওয়া এই লিংকটি অনুসরণ করুন :
http://niluanu.googlepages.com/dr.nilratansenmemorial
আমরা মিলনসাগরে  কবি নীলরতন সেনের কবিতা তুলে আগামী প্রজন্মের কাছে পৌঁছে দিতে পারলে
আমাদের এই প্রয়াসকে সার্থক বলে মনে করবো।
কবি নীলরতন সেনের মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতার প্রথম প্রকাশ - ২০০৫
পরিবর্ধিত সংস্করণ - ১৫.১১.২০১৩
কবির সব কবিতা নিয়ে পরিবর্ধিত সংস্করণ - ৩১.৭.২০১৬
...